Schweizer-Reneke: Solidariteit kom met regstappeDr. Dirk Hermann. Argieffoto: Reint Dykema Die vakbond Solidariteit sal Dinsdag ŉ gesamentlike mediakonferensie met die geskorste onderwyseres van Schweizer-Reneke, Elana Barkhuizen, in Centurion hou oor die onlangse gebeure by die Laerskool Schweizer-Reneke. Solidariteit sal dan regstappe aankondig om die onregmatige skorsing van Barkhuizen op te hef. Die vakbond sal ook sekere stappe aankondig na aanleiding van die optrede van Sello Lehari, Noordwes se LUR vir onderwys. Volgens dr. Dirk Hermann, Solidariteit-bestuurshoof, het Lehari se “oorhaastige, populistiese optrede” daartoe gelei dat Barkhuizen onregmatig en onskuldig geskors is. As hy die ander kant van die saak gehoor het, sou hy tot ŉ ander gevolgtrekking gekom het, meen Hermann. “Hy het haar egter in boendoehof-styl voor ŉ opgesweepte massa aangekla en skuldig bevind.” Solidariteit sal ook op die mediakonferensie stappe aankondig teen die politieke partye wat die voorval misbruik het. Barkhuizen sal ŉ kort verklaring aflê, maar nie vrae beantwoord of ŉ onderhoud toestaan nie.